मौहरू गी ताप औन लगे बो नेह् जे त्रुट्टने दा नैईं गै नईं लैन। ग्रां दे लोक सुक्खनां करन जे मोह्‌रु दे राजी होने तगर सुख गै रवै, पर सब गल्लां उऐ थोड़ियां होंदियां न जेड़ियां मनुक्क सोचदा ऐ। परमेसर अपने मनै दी बी करी ओड़दा ऐ। चौथे पैह्‌र बड़े-बड़े काले डिग्गल बंदोते ते दिखदे-दिखदे अम्बर धनोई गेआ। सबनीं दे कलेजे कम्बी उट्ठे। हुन जान नेईं बचदी। ऐसा रथ चढ़ेआ ऐ जे इस बेलै इसी कोई परतनै आला बी नेई। मोह्‌रु खट्टा कन्नै बनके दा हा। उसने केसरो शा गल्ल सुनी तां तड़फी पेआ। जिस बेल्लै रोगे अग्गें पेश नेईं गेई तां बोलेआ—“केसरो, हुन लाज तेरे गै हत्थ ऐ। अपने ग्राएं उप्पर इसी बरन निं देयां ते नां गंगू बालै पासै जान देयां। केह् होआ ब्याह् निं होआ बो सौह्‌रिये ते उत्थें गै न। रश पिच्छें परती छोड़।”